**Calle Andersson** (s. 16. toukokuuta 1994 Malmö, Ruotsi) on ruotsalainen jääkiekkopuolustaja, joka pelaa Sveitsin NLA-joukkue SC Bernissä. Hän on pelityyliltään kahden suunnan all around -puolustaja, jonka vahvuuksiin kuuluu luistelu, koko, syöttäminen ja sijoittuminen. Andersson ei varsinaisesti loista hyökkäyspäässä, mutta hän tekee kuitenkin varsin fiksuja ratkaisuja. Andersson laukoo oikealta.

Ura
---

### Seuraura

Andersson on HC Luganon kasvatti. Hän pelasi myöhemmät juniorivuotensa kuitenkin lähinnä Ruotsissa. Andersson pelasi Malmö Redhawksin junioreissa, kunnes hän siirtyi 17-vuotiaana kaudeksi 2011–2012 Färjestads BK:hon. Andersson jakoi tehoilla 12+24=36 J20 SuperElitin puolustajien pistepörssin toisen sijan Brynäs IF:n Dennis Frölandin kanssa edellään vain Luleå HF:n Marcus Fagerudd. Huhtikuussa 2012 hän teki vuoden mittaisen Elitserien-sopimuksen Färjestadin kanssa. New York Rangers varasi Anderssonin neljännellä kierroksella 119. pelaajana NHL:n varaustilaisuudessa 2012. Samana kesänä hänet varasi myös SKA Pietari KHL:n varaustilaisuudessa.

Kaudella 2012–2013 Andersson debytoi Elitserienissä, jossa tulokaskausi toi 34 runkosarjaottelussa tehot 1+1=2. Hän pelasi miesten pelejä myös yhdeksän ottelua lainalla sarjatasoa alempana Malmön HockeyAllsvenskan-joukkueessa. Andersson pelasi ison osan kaudestaan myös Färjestadin J20-junioreissa, joissa hän teki runkosarjassa yli piste per peli -tahdilla 22 ottelussa tehot 11+16=27. Andersson jakoi J20 SuperElitin puolustajien pistepörssin viidennen sijan AIK IF:n Jacob Spångbergin kanssa. Kevään 2013 pudotuspeleissä hänellä oli Frölundan paras teholukema (+4). Andersson voitti kauden päätteeksi J20 SuperElitin pronssia.

Kaudella 2013–2014 Andersson jatkoi uraansa vuoden mittaisella sopimuksella Malmö Redhawksin Allsvenskan-joukkueessa, jonka kanssa hän eteni Kvalserieniin saakka joukkueen jäätyä kuitenkin ilman sarjanousua. Kaudeksi 2014–2015 Andersson siirtyi Sveitsin National League A:n EV Zugiin. Hänellä oli Sveitsissä vietettyjen juniorivuosien ansiosta ns. Sveitsin pelaajalisenssi, joten hän ei vienyt paikkaa joukkueen ulkomaalaiskiintiöstä. Kesäkuussa 2014 Andersson teki tulokassopimuksen New York Rangersin kanssa, joten hän pelasi Zugissa lainalla seurasta. Kesken kauden, marraskuussa 2014 Andersson vaihtoi kuitenkin NLA-seuraa Zugista HC Luganoon. Hän teki runkosarjan aikana yhteensä tehot 6+14=20, joilla Andersson jakoi NLA:n puolustajien pistepörssin yhdeksännen sijan kolmen muun pelaajan kanssa.

### Maajoukkueura

Andersson pelasi alle 18-vuotiaiden MM-kilpailuissa vuonna 2012 ja Ivan Hlinkan muistoturnauksessa vuonna 2011 voittaen molemmista turnauksista hopeaa. Hän pelasi myös alle 19-vuotiaiden World Junior A Challengessa vuonna 2011. Yhteensä Andersson on pelannut kymmenen nuorten ja 37 poikien maaottelua.

Ruotsin A-maajoukkueessa Andersson on pelannut kuusi ottelua tehopistein 2+1=3. Hän teki A-maajoukkuedebyyttinsä Euro Hockey Challengessa 2. huhtikuuta 2015 Trenčínissä Slovakiaa vastaan. Andersson sai ottelussa yhden syöttöpisteen ja yhden kahden minuutin jäähyn koukkaamisesta. Ensimmäisen A-maajoukkuemaalinsa hän teki kolmannessa ottelussaan 10. huhtikuuta 2015 Oskarshamnissa Norjaa vastaan.

Muuta
-----

Anderssonin pikkuveli Rasmus on pelannut NHL-joukkue Calgary Flamesissa kaudesta 2016–2017 alkaen. Veljesten isä Peter Andersson pelasi omalla urallaan NHL:ssä ja toimii kaudella 2020–2021 Brynäs IF:n päävalmentajana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2012–2013 | Malmö Redhawks | Allsvenskan | 9 | 0 | 2 | 2 | 4 | – | – | – | – | – |
|  | Färjestads BK | Elitserien | 34 | 1 | 1 | 2 | 6 | – | – | – | – | – |
| 2013–2014 | IK Pantern | Ruotsi I | 2 | 1 | 0 | 1 | 0 | – | – | – | – | – |
|  | Malmö Redhawks | Allsvenskan | 43 | 2 | 10 | 12 | 10 | – | – | – | – | – |
| 2014–2015 | EV Zug | NLA | 18 | 1 | 2 | 3 | 6 | – | – | – | – | – |
|  | HC Lugano | NLA | 30 | 5 | 12 | 17 | 16 | 6 | 0 | 3 | 3 | 0 |
| 2015–2016 | Hartford Wolf Pack | AHL | 43 | 5 | 4 | 9 | 14 | – | – | – | – | – |
| 2016–2017 | Hartford Wolf Pack | AHL | 4 | 0 | 3 | 3 | 4 | – | – | – | – | – |
|  | SC Bern | NLA | 26 | 2 | 9 | 11 | 14 | 16 | 0 | 1 | 1 | 4 |
| 2017–2018 | SC Bern | NLA | 46 | 6 | 12 | 18 | 8 | 11 | 2 | 4 | 6 | 2 |
| 2018–2019 | SC Bern | NLA | 50 | 6 | 27 | 33 | 6 | 14 | 0 | 4 | 4 | 0 |
| 2019–2020 | SC Bern | NLA | 50 | 10 | 12 | 22 | 42 | – | – | – | – | – |
| 5 kautta | yhteensä | NLA | 220 | 30 | 74 | 104 | 92 | 47 | 2 | 12 | 14 | 6 |
| 1 kausi | yhteensä | Elitserien | 34 | 1 | 1 | 2 | 6 | – | – | – | – | – |

Lähteet
-------

* Calle Andersson The Internet Hockey Databasessa (englanniksi)
* Calle Andersson *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Calle Andersson *Elite Prospects*. Everysport Media Group AB.  (englanniksi)
2. ↑  Kalitzki, Jörgen: FBK signerar kontrakt med talanger  19.4.2012. Färjestads BK. Viitattu 17.5.2015. (ruotsiksi)
3. ↑  Calle Andersson wechselt zum EVZ  28.5.2014. EVZ.  Arkistoitu 19.4.2015. Viitattu 17.5.2015. (saksaksi)
4. ↑  Rangers Agree To Terms With Defenseman Calle Andersson  2.6.2014. New York Rangers. Viitattu 17.5.2015. (englanniksi)
5. ↑  Spielertausch zwischen dem EVZ und Lugano  12.11.2014. EVZ.  Arkistoitu 19.4.2020. Viitattu 17.5.2015. (saksaksi)
6. ↑  Slovakia vs Sweden – EHC – 2014–15 Euro Hockey Challenge – boxscore | Pointstreak Sports Technologies
7. ↑  Sweden vs Norway – EHC – 2014–15 Euro Hockey Challenge – boxscore | Pointstreak Sports Technologies